text: Østerssamler sank i sand til brystet - 10 reddere hjalp ham fri
  20 september 2019 kl. 15.24
  Det var tæt på at gå helt galt for en dansk turist. Han blev fanget af kviksand og måtte reddes op af beredskabet.
  En mand var fredag eftermidag tæt på at miste livet på østsiden af Fanø.
  Sammen med to andre var han på østersjagt, da han pludselig sank ned i sandet.
  - Hans to ledsagere måtte opgive at få ham fri, så de gik de 200 - 300 meter ind på land, og fik slået alarm.
  Det fortæller Nils Holm fra Sydvestjysk Brandvæsen til TV SYD.
  En helikopter kom først ud til manden, men det endte med, at det var de ti redningsfolk fra Sønderho Brandvæsen der fik manden op.
  - Da vi kom derud, sad han dybt nede i sandet, og sandet gik op til midt på brystet på ham.
  
  Heldig turist
  Manden var heldig, at det var lavvandet. Hvis højvandet var kommet højere op, ville manden være druknet, forklarer Nils Holm.
  Manden, der er 60-70 år, blev tilset i ambulancen af helikopterens læge, som efter en undersøgelse kunne lade manden tage hjem og få tørt tøj på.
  
  Sker sjældent
  Det sker heldigvis ikke så tit, men vi ser det engang imellem, fortæller Nils Holm. Man skal være meget varsom, for man kan ikke se, hvor kviksandet er.
  
  